Document ID: 32004D0907

KOMISJONI OTSUS,
27. detsember 2004,
EÜ-Tšiili kokkuleppe (sanitaar- ja fütosanitaarmeetmete kohta, mida rakendatakse loomade ja loomsete saaduste, taimede, taimsete saaduste ja muude kaupadega kaubitsemise ning loomade heaolu suhtes) kontekstis korraldatava rahvusvahelise loomade heaolu käsitleva seminari ühendusepoolse rahastamise kohta
(2004/907/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artiklit 20,
ning arvestades järgmist:
(1)
Tähtsustades loomade heaolu ning selle seost veterinaariaküsimustega, sisaldab EÜ-Tšiili kokkulepe loomade ja loomsete saaduste, taimede, taimsete saaduste ja muude kaupadega kaubitsemise ning loomade heaolu suhtes rakendatava sanitaar- ja fütosanitaarmeetmete osas (edaspidi “kokkulepe”) eesmärki töötada välja loomade heaolustandardid ning uurida neid standardeid, arvesse võttes arenguid pädevates rahvusvahelistes standardiorganisatsioonides. Vastavalt kokkuleppe IC liitele, kehtib see eelkõige loomade tuimestust ja tapmist käsitlevate loomade heaolustandardite väljatöötamise kohta.
(2)
Kokkuleppe ühise korralduskomitee loodud loomade heaolu töörühm jõudis järeldusele, et eesmärkide paremaks saavutamiseks tuleks vahetada teadusalaseid kogemusi käsitlevat teavet ning luua tihedad sidemed mõlema poole teadlaste vahel.
(3)
Tšiili põllumajandusministeerium ja Euroopa Komisjoni delegatsioon Tšiilis korraldavad 2004. aasta novembris Santiagos (Tšiilis) loomade heaolu käsitleva rahvusvahelise seminari, mille eesmärgiks on aidata kaasa kokkuleppe ühe eesmärgi - jõuda loomade heaolustandardite osas kokkuleppeosaliste vahel ühisele arusaamisele - saavutamisele.
(4)
Vastavalt otsusele 90/424/EMÜ kohustub ühendus rakendama ühenduse veterinaariaalaste õigusaktide ning veterinaariaalase hariduse või koolituse arendamiseks vajalikke tehnilisi ja teaduslikke meetmeid.
(5)
Kooskõlas ühenduse kohustusega arvestada ühenduse poliitika valdkondade sõnastamisel ja rakendamisel täiel määral loomade heaolu nõudeid ning kooskõlas kokkuleppe eesmärgiga jõuda loomade kaitseks väljatöötatavate loomade heaolustandardite osas asjaomaste kokkuleppeosaliste vahelisele ühisele arusaamisele, on asjakohane, et komisjon aitaks korraldada seminari, mille tulemus aitab kaasa ühenduse veterinaariaalaste õigusaktide ning veterinaariaalase hariduse või koolituse arendamisele.
(6)
Pidades silmas veterinaariaalast haridust või koolitust loomade heaolu valdkonnas, on asjakohane, et ühendus aitaks seminari tulemuste edastamisel ja levitamisel, kaasa arvatud seminari teaduslike toimetiste avaldamise ja levitamise kulude katmisel, mida korraldatakse avatud pakkumiskutse raames.
(7)
On loomulik, et rahalise toetuse väljamaksmist koordineeriks Euroopa Komisjoni esindus Tšiilis, mis on üks seminari korraldajatest.
(8)
Rahalised vahendid, mida ühendus seminari korraldamiseks vajab, tuleks seega ette näha ja eraldada eeldusel, et planeeritud seminar viiakse edukalt läbi.
(9)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD JÄRGMISE OTSUSE:
Ainus artikkel
Käesolevaga kiidetakse heaks meetmed EÜ-Tšiili kokkuleppe (sanitaar- ja fütosanitaarmeetmete kohta, mida rakendatakse loomade ja loomsete saaduste, taimede, taimsete saaduste ja muude kaupadega kaubitsemise ning loomade heaolu suhtes) raames korraldatava rahvusvahelise seminari, mida rahastatakse Euroopa Liidu eelarve eelarvereast 17.04.02 maksimumsummas 35 000 eurot, korraldamise toetamiseks. Konkreetselt toetab ühendus rahaliselt seminari teaduslike toimetiste avaldamise ja levitamise kulude katmist summas, mis ei ületa 35 000 eurot.
Brüssel, 27. detsember 2004

Labels: 18
15
5
6